Arsenopiritas
Arsenopiritas – mineralas, geležies ir arseno sulfidas (FeAsS). Kristalai monoklininės singonijos, prizmiški, jų sienelės dažnai būna štrichuotos. Randami dvynukai, epitaksiniai suaugimai su galenitu ir pirotinu, druzos, grūdėti agregatai. Alavo baltos spalvos, pilkai juodo brėžio, metalinio blizgesio, tobulo skalumo, nelygaus lūžio, trapus, elektros laidininkas. Sudavus plaktuku arba trinant, skleidžia česnako kvapą. Kietumas 5,5-6, tankis 5,9-6,3. Susidaro hidroterminiu, metasomatiniu būdu. Naudojamas arsenui ir jo junginiams gauti.